Παναγιώτης Κουρουμπλής

Βιογραφία

Γεννήθηκε στις 2 Οκτωβρίου 1951 στο Ματσούκι Αιτωλοακαρνανίας και κατάγεται από ποντιακή προσφυγική οικογένεια. Είναι διδάκτορας κοινωνικών επιστημών και δικηγόρος
Το 1961 έχασε την όραση του από έκρηξη γερμανικής χειροβομβίδας, απομεινάρι του Β’ Παγκοσμίου Πολέμου. Πολιτικοποιήθηκε από τα μαθητικά του χρόνια στη Σχολή Τυφλών, ενώ στη συνέχεια εισήχθη με πανελλήνιες εξετάσεις στη Νομική Σχολή του Πανεπιστημίου Αθηνών. Από το 1974 συμμετείχε ενεργά στους αγώνες του φοιτητικού και λαϊκού κινήματος. Την περίοδο 1976-1981 επικέντρωσε την προσπάθειά του στην ικανοποίηση των αιτημάτων των τυφλών με κεντρικά αιτήματα το δικαίωμα στη μόρφωση, στην αξιοπρέπεια και την κατοχύρωση των κοινωνικών τους δικαιωμάτων.
Υπήρξε ιδρυτικό μέλος της Παγκόσμιας Οργάνωσης Τυφλών, της Ευρωπαϊκής Ένωσης Τυφλών και ιδρυτής της Εθνικής Συνομοσπονδίας Προσώπων με Αναπηρία. 
Για την κοινωνική του δράση τιμήθηκε πολλές φορές από ελληνικούς και διεθνείς φορείς (Ίδρυμα Μ. ΣΤΑΣΙΝΟΠΟΥΛΟΥ,  Ένωση Ελλήνων Λογοτεχνών, τον Οικουμενικό Πατριάρχη Βαρθολομαίο, Λέσχη Υγείας της Ευρώπης κ.α.). Το 2006 η Ακαδημία Αθηνών τον βράβευσε ως αναγνώριση των κοινωνικών και πολιτικών του αγώνων με σκοπό την οικοδόμηση ενός αποτελεσματικού κοινωνικού κράτους και μίας ανθρώπινης κοινωνίας.
Είναι παντρεμένος και έχει δύο παιδιά.

Πολιτική σταδιοδρομία

Εκλέχτηκε τρεις φορές βουλευτής του ΠΑΣΟΚ στην περιφέρεια Αιτωλοακαρνανίας (1996, 2000, 2009). Την περίοδο 1993–1996 διετέλεσε γενικός γραμματέας Πρόνοιας του Υπουργείου Υγείας.
Το 2010 ως μέλος της κοινοβουλευτικής ομάδας του ΠΑΣΟΚ ψήφισε το πρώτο μνημόνιο, ενώ το 2011 αποστασιοποιήθηκε καταψηφίζοντας το μεσοπρόθεσμο.
Στις εκλογές του Μαΐου και του Ιουνίου του 2012, καθώς και του Ιανουαρίου του 2015 εξελέγη βουλευτής με τον ΣΥΡΙΖΑ στη Β' Αθηνών. Στις 27 Ιανουαρίου 2015 ορίστηκε υπουργός Υγείας στην κυβέρνηση του Αλέξη Τσίπρα. Στις εκλογές του Σεπτεμβρίου του 2015 επανεξελέγη βουλευτής και στις 23 Σεπτεμβρίου 2015 ορίστηκε υπουργός Εσωτερικών και Διοικητικής Ανασυγκρότησης στη δεύτερη κυβέρνηση του Αλέξη Τσίπρα. Στις 5 Νοεμβρίου του 2016 ανέλαβε υπουργός Ναυτιλίας και Νησιωτικής Πολιτικής και διατήρησε το αξίωμα έως τις 29 Αυγούστου 2018.
Στις ευρωεκλογές του 2019 ήταν υποψήφιος με τον ΣΥΡΙΖΑ, χωρίς ωστόσο να καταφέρει να εκλεγεί. Στις βουλευτικές εκλογές του 2019 ήταν υποψήφιος στην εκλογική περιφέρεια Β2' Δυτικού Τομέα Αθηνών και δεν εξελέγη βουλευτής.

Κριτική

Ο Παναγιώτης Κουρουμπλής βρέθηκε στο επίκεντρο κριτικής εξαιτίας της ολιγωρίας που επέδειξε στην αντιμετώπιση της πετρελαιοκηλίδας απο το ναυάγιο του Αγία Ζώνη ΙΙ. Ο ίδιος υποστήριξε αρχικά ότι δεν υφίσταται ζήτημα ρύπανσης και στη συνέχεια ότι εξάπλωση  της ρύπανσης οφείλεται στα ρεύματα και το κρύο. Εξ αιτίας των αντιδράσεων έθεσε την παραίτηση του στη διάθεση του πρωθυπουργού, ο οποίος δεν την έκανε αποδεκτή. Εντέλει όμως το πόρισμα ανέφερε ότι αφενός το ναυάγιο του Αγία Ζώνη ΙΙ δεν ήταν ατύχημα αλλά δολιοφθορά, αφετέρου ότι η ρύπανση επεκτάθηκε για δύο λόγους: επειδή πλήρωμα και πλοιοκτήτης δεν ενημέρωσαν εγκαίρως τις αρχές ως όφειλαν και διότι οι σφραγισμένες θυρίδες επιθεώρησης φορτίου και τα στόμια δεξαμενών ανοίχτηκαν εσκεμμένα πριν από τη βύθιση.
Δημοσίευμα της "Καθημερινής" δε, ανέφερε ότι πρώτη φορά πραγματοποιήθηκε τέτοιας έκτασης συντονισμένη επιχείρηση, για πρώτη φορά ανελκύθηκε ναυάγιο και για πρώτη φορά επιβλήθηκε τόσο μεγάλο πρόστιμο σε πλοιοκτήτρια εταιρεία.
Το γενικό συμπέρασμα που προκύπτει από την επιστημονική μελέτη του ΕΛ.ΚΕ.Θ.Ε. είναι ότι οι κύριες επιπτώσεις του ατυχήματος περιορίστηκαν στην παράκτια ζώνη, [...] και μόνο για την περίοδο των τριών πρώτων μηνών μετά τη διαρροή του πετρελαίου. Μετά το Δεκέμβριο 2017 φαίνεται ότι σε όλη την ακτογραμμή δεν υπήρχαν πλέον σημαντικά ευρήματα σε ότι αφορά την παρουσία πετρελαϊκών υδρογονανθράκων. Οι θαλάσσιοι οργανισμοί φαίνεται ότι δεν έχουν επηρεαστεί, ενώ δε βρέθηκαν ενδείξεις βιοσυσσώρευσης ρυπογόνων ουσιών που προέρχονται από το ναυάγιο. Σε ότι αφορά το θαλάσσιο πυθμένα, [...] δε διαπιστώθηκε η ύπαρξη κατάλοιπων πετρελαιοειδών. Για να διευκολυνθεί δε η διεκδίκηση απαιτήσεων το Ταμείο IOPC δημιούργησε ένα τοπικό Γραφείο Υποβολής Απαιτήσεων στον Πειραιά  ενώ προενέκρινε ποσό 51 εκατ. λιρών για καταβολή αποζημιώσεων εντός του 2018.
Στο σκάνδαλο της Novartis, κατηγορήθηκε ότι ενώ εμπλέκεται στην υπόθεση, το όνομα του δεν συμπεριελήφθη για πολιτικούς λόγους ενώ η εφημερίδα Φιλελεύθερος, αποκάλυψε έγγραφο σύμφωνα με το οποίο η πρώην εισαγγελέας Διαφθοράς Ελένη Ράικου – η οποία χειριζόταν τον φάκελο της Novartis, πριν εξαναγκαστεί σε παραίτηση – είχε διαβιβάσει στον αντεισαγγελέα Πρωτοδικών επιστολή που κατήγγειλε απάτη και τη «μεγαλύτερη ληστεία» κατά την τιμολόγηση φαρμάκων το 2016, κάνοντας ειδική αναφορά σε υπουργική απόφαση του πρώην υπουργού Υγείας, Παναγιώτη Κουρουμπλή.  
Μετά τις εξελίξεις αυτές, η αντιπολίτευση ζήτησε την παραπομπή του στην προανακριτική επιτροπή, μαζί με τους υπουργούς Παύλο Πολάκη και Ανδρέα Ξάνθό.